b'\n_START_ARTICLE_\n\xc8\x98tiin\xc8\x9bifico-fantasticul \xc3\xaen Ungaria\n_START_PARAGRAPH_\n\xc8\x98tiin\xc8\x9bifico-fantasticul \xc3\xaen Ungaria are o istorie lung\xc4\x83 \xc8\x99i variat\xc4\x83. \xc3\x8en sensul modern, \xc8\x99tiin\xc8\x9bifico-fantasticul maghiar a evoluat \xc3\xaen anii 1870, de\xc8\x99i au existat anterior elemente proto-\xc8\x99tiin\xc8\x9bifico-fantastice. Un scriitor reprezentativ al \xc8\x99tiin\xc8\x9bifico-fantasticului \xc3\xaen Ungaria este P\xc3\xa9ter Zsoldos, un rol similar celui de\xc8\x9binut de Stanislaw Lem \xc3\xaen literatura polonez\xc4\x83.\n_START_SECTION_\nIstorie\n_START_PARAGRAPH_\nSf\xc3\xa2r\xc8\x99itul secolului al XVIII-lea, ca \xc8\x99i \xc3\xaen alte \xc8\x9b\xc4\x83ri, a fost caracterizat de r\xc4\x83sp\xc3\xa2ndirea literaturii cu c\xc4\x83l\xc4\x83torii fantastice \xc8\x99i a utopiilor. Lucr\xc4\x83ri franceze \xc8\x99i alte surse au inspirat Tarim\xc3\xa9nes utaz\xc3\xa1sa (C\xc4\x83l\xc4\x83toriile lui Tarimenes, 1804) de Gy\xc3\xb6rgy Bessenyei. Eroul, care ajunge \xc3\xaentr-o \xc8\x9bar\xc4\x83 necunoscut\xc4\x83, descrie nu numai ordinea perfect\xc4\x83 a statului, ci \xc8\x99i o copie a Constitu\xc8\x9biei sale._NEWLINE_O alt\xc4\x83 utopie fantastic\xc4\x83 a fost Utaz\xc3\xa1s a Holdba (C\xc4\x83l\xc4\x83torie spre Lun\xc4\x83, 1836) de Ferenc Ne\xc3\xbf (1814-1899), un roman \xc3\xaen care c\xc4\x83l\xc4\x83torii maghiari ajung pe Lun\xc4\x83 cu dirijabilul \xc8\x99i descoper\xc4\x83 c\xc4\x83 Luna are tot ce-i lipse\xc8\x99te P\xc4\x83m\xc3\xa2ntului: posibilitatea fericirii \xc8\x99i fericirea egalit\xc4\x83\xc8\x9bii._NEWLINE_\xc3\x8en 1838 a ap\xc4\x83rut Hogyan \xc3\xa1ll a vil\xc3\xa1g a j\xc3\xb6v\xc5\x91 sz\xc3\xa1zadban (Cum va ar\xc4\x83ta lumea \xc3\xaen secolul urm\xc4\x83tor) de J\xc3\xa1nos Munk\xc3\xa1csy (1802-1841). Munk\xc3\xa1csy descrie dezvoltarea minunat\xc4\x83 a transporturilor \xc8\x99i multe schimb\xc4\x83ri sociale: armele mortale sunt l\xc4\x83sate la o parte \xc8\x99i conflictele dintre state sunt rezolvate prin concursuri de poezie. Prima oper\xc4\x83 spa\xc8\x9bial\xc4\x83 maghiar\xc4\x83 a fost V\xc3\xa9gnapok (Zilele Sf\xc3\xa2r\xc8\x99itului, 1847) scris\xc4\x83 de c\xc4\x83tre Mikl\xc3\xb3s J\xc3\xb3sika (1794-1865). Acest roman apocaliptic a avut un imens succes. Povestea are loc pe P\xc4\x83m\xc3\xa2nt \xc3\xaentr-o epoc\xc4\x83 de ghea\xc8\x9b\xc4\x83 \xc3\xaen viitorul \xc3\xaendep\xc4\x83rtat._NEWLINE_M\xc3\xb3r J\xc3\xb3kai este considerat unul dintre cei mai mari scriitori ai Ungariei. El a fost foarte prolific - lucr\xc4\x83rile sale au fost publicate \xc3\xaen c\xc3\xa2teva sute de volume. Cele mai importante lucr\xc4\x83ri de fantezie \xc8\x99i \xc8\x99tiin\xc8\x9bifico-fantastice ale sale sunt \xc3\x93ce\xc3\xa1nia (Oceania) despre un continent Atlantida romantic, Fekete gy\xc3\xa9m\xc3\xa1ntok (Diamantele negre, 1870) care are loc \xc3\xaentr-o mare la Polul Nord, Eg\xc3\xa9sz az \xc3\xa9szaki polusig (P\xc3\xa2n\xc4\x83 la Polul Nord, 1876), \xc3\xaen care patriarhi antici \xc8\x99i doamne ca din basme sunt re\xc3\xaenviate din anima\xc8\x9bie suspendat\xc4\x83 pentru a facilita autorului critica societ\xc4\x83\xc8\x9bii contemporane \xc8\x99i Ahol a p\xc3\xa9nz nem Isten (Unde banul nu e Dumnezeu, 1904) \xc3\xaen care descrie via\xc8\x9ba unei comunit\xc4\x83\xc8\x9bi fericite de pe o insul\xc4\x83 \xc8\x99i \xc3\xaen care sugereaz\xc4\x83 posibilitatea c\xc4\x83derii imperiului austro-ungar. Al\xc4\x83turi de aceste fantezii asem\xc4\x83n\xc4\x83toare scrierilor lui Edgar Allan Poe, apare romanul cel mai important al lui J\xc3\xb3kai, A j\xc3\xb6v\xc3\xb6 sz\xc3\xa1zad reg\xc3\xa9nye (Romanul secolului viitor, 1872), a c\xc4\x83rui poveste este bazat\xc4\x83 pe inventarea unui minunat material denumit \xe2\x80\x9eichor\xe2\x80\x9d. Eroii folosesc avioane din ichor cu care domin\xc4\x83 transportul \xc8\x99i comer\xc8\x9bul mondial; ace\xc8\x99tia declar\xc4\x83 r\xc4\x83zboi Rusiei anarhiste \xc8\x99i lupt\xc4\x83 \xc3\xaen ultimul r\xc4\x83zboi al omenirii pentru a creea pacea ve\xc8\x99nic\xc4\x83. Romanul trece apoi la o scar\xc4\x83 cosmic\xc4\x83: o comet\xc4\x83 amenin\xc8\x9b\xc4\x83 P\xc4\x83m\xc3\xa2ntul, dar este lovit\xc4\x83 de omenire, Luna este colonizat\xc4\x83 \xc8\x99i Sistemul Solar este cucerit._NEWLINE_Tragedia omului (Az ember trag\xc3\xa9di\xc3\xa1ja) este o pies\xc4\x83 de teatru scris\xc4\x83 de autorul maghiar Imre Mad\xc3\xa1ch \xc8\x99i publicat\xc4\x83 pentru prima dat\xc4\x83 \xc3\xaen 1861; aceasta con\xc8\x9bine elemente care pot fi considerate proto-\xc8\x99tiin\xc8\x9bifico-fantastice. Rad\xc3\xb3 Gy\xc3\xb6rgy afirm\xc4\x83 despre Tragedia omului c\xc4\x83 \xe2\x80\x9eeste, f\xc4\x83\xc8\x9bi\xc8\x99 \xc8\x99i f\xc4\x83r\xc4\x83 echivoc, \xc8\x99tiin\xc8\x9bifico-fantastic\xc4\x83 nu numai \xc3\xaen cele trei tablouri a c\xc4\x83ror ac\xc8\x9biune se petrece \xc3\xaen viitor, ci, \xc3\xaen afar\xc4\x83 de tablourile de cadru, \xc3\xaen toate tablourile istorice"._NEWLINE_Discipolul lui J\xc3\xb3kai, Titusz T\xc3\xb3v\xc3\xb6lgyi (1838-1918), a scris un roman surprinz\xc4\x83tor de interesant despre un viitor stat socialist: Az \xc3\xbaj vil\xc3\xa1g (Lumea nou\xc4\x83, 1888). Ac\xc8\x9biunea romanului Lumea nou\xc4\x83 are loc \xc3\xaen 2300, la Budapesta, \xc3\xaentr-o lume unit\xc4\x83 \xc3\xaen care nu mai exist\xc4\x83 r\xc4\x83zboi, imoralitate, necinste sau averi particulare. Pe l\xc3\xa2ng\xc4\x83 romanele sociopolitice, au ap\xc4\x83rut fantezii \xc8\x99tiin\xc8\x9bifice, precum Rep\xc3\xbcl\xc3\xb6g\xc3\xa9pen a Holdba (Cu avionul \xc3\xaen Lun\xc4\x83, 1899) de Istv\xc3\xa1n Makay (1870-1935), un alt discipol al lui J\xc3\xb3kai, care, \xc3\xaenaintea lui H. G. Wells, a descris o societate a selenilor care locuiesc \xc3\xaen pe\xc8\x99teri. Guszt\xc3\xa1v Beksics (1847-1906) a scris Barna Arthur \xc3\xaen 1880 despre un vulcan african care arunc\xc4\x83 aur care curge prin lume, ceea ce duce la falimentul trusturilor, b\xc4\x83ncilor \xc8\x99i statelor._NEWLINE_\xc3\x8en prima jum\xc4\x83tate a secolului al XX-lea, autorii care s-au adunat \xc3\xaen jurul jurnalului Nyugat au fost atra\xc8\x99i aproape f\xc4\x83r\xc4\x83 excep\xc8\x9bie de literatura fantastic\xc4\x83, ace\xc8\x99tia au dus literatura \xc8\x99tiin\xc8\x9bifico-fantasticul pe noi \xc3\xaen\xc4\x83l\xc8\x9bimi artistice; printre ace\xc8\x99tia se num\xc4\x83r\xc4\x83 Frigyes Karinthy (1887-1938), Mih\xc3\xa1ly Babits (1883-1941), Dezs\xc5\x91 Kosztol\xc3\xa1nyi (1885-1935), G\xc3\xa9za Cs\xc3\xa1th (1888-1919), G\xc3\xa9za Laczk\xc3\xb3 (1884-1953), Gyula Szini (1876-1932), L\xc3\xa1szl\xc3\xb3 Cholnoky (1879-1929), B\xc3\xa9la Bal\xc3\xa1zs (1884-1949) \xc8\x99i Margit Kaffka (1880-1918)._NEWLINE_Frigyes Karinthy a publicat \xc3\xaen 1916 romanul utopic-satiric Utaz\xc3\xa1s Faremid\xc3\xb3ba (C\xc4\x83l\xc4\x83torie \xc3\xaen Faremido). \xc3\x8en C\xc4\x83l\xc4\x83torie \xc3\xaen Faremido, Frigyes Karinthy a descris o lume a ma\xc8\x99inilor \xc8\x99i a robo\xc8\x9bilor f\xc4\x83r\xc4\x83 sl\xc4\x83biciuni omene\xc8\x99ti. Romanul lui Frigyes Karinthy, Mennyei riport (Un raport din ceruri, 1937), o poveste surprinz\xc4\x83toare a unei c\xc4\x83l\xc4\x83torii spre lumea viitoare, este un precursor important al \xc8\x99tiin\xc8\x9bifico-fantasticului modern. Romanul s\xc4\x83u Capillaria descrie o lume submarin\xc4\x83. Printre traducerile \xc3\xaen limba rom\xc3\xa2n\xc4\x83 ale scrierilor lui Frigyes Karinthy se num\xc4\x83r\xc4\x83 Dou\xc4\x83 cor\xc4\x83bii \xc3\xaen 1970, Moartea hipnotic\xc4\x83 \xc3\xaen 1975 (traduceri de Costache Anton, Eugen Hadai)._NEWLINE_Mih\xc3\xa1ly Babits a publicat \xc3\xaen 1933 romanul anti-r\xc4\x83zboi Elza pil\xc3\xb3ta, vagy a t\xc3\xb6keletes t\xc3\xa1rsadalom (Pilotul Elza sau societatea perfect\xc4\x83). Povestea se desf\xc4\x83\xc8\x99oar\xc4\x83 \xc3\xaentr-un viitor \xc3\xaendep\xc4\x83rtat, \xc3\xaen lumea ad\xc4\x83posturilor subterane \xc8\x99i a m\xc4\x83\xc8\x99tilor de gaze, a bombardamentelor de avia\xc8\x9bie \xc8\x99i a femeilor chemate sub arme._NEWLINE_F\xc3\xb6ldes P\xc3\xa9ter a publicat dup\xc4\x83 al doilea r\xc4\x83zboi mondial, \xc3\xaen 1953, romanul Az ibolyasz\xc3\xadn\xc5\xb1 f\xc3\xa9ny (Lumina violacee)._NEWLINE_\xc3\x8en limba rom\xc3\xa2n\xc4\x83, romanul lui Gy\xc3\xb6rgy Kulin \xc8\x99i Zolt\xc3\xa1n F\xc3\xa1bi\xc3\xa1n \xc3\x9czen a nyolcadik bolyg\xc3\xb3 a fost tradus de Eugen Hadai \xc8\x99i publicat ca Mesajul celei de-a opta planete \xc3\xaen Colec\xc8\x9bia \xe2\x80\x9ePovestiri \xc8\x99tiin\xc8\x9bifico-fantastice\xe2\x80\x9d nr. 263-268 din 1966. Un alt roman al celor doi scriitori, Az ellentmond\xc3\xa1sok bolyg\xc3\xb3ja, a fost tradus ca Planeta contradic\xc8\x9biilor \xc3\xaen Colec\xc8\x9bia \xe2\x80\x9ePovestiri \xc8\x99tiin\xc8\x9bifico-fantastice\xe2\x80\x9d nr. 368-371 din 1970._NEWLINE_S\xc3\xa1ndor Szathm\xc3\xa1ri (1897-1974) a scris \xc3\xaen 1941 romanul Kazohinia sau Utaz\xc3\xa1s Kazohini\xc3\xa1ban (C\xc4\x83l\xc4\x83torie \xc3\xaen Kazahinia), o utopie/distopie modelat\xc4\x83 par\xc8\x9bial de C\xc4\x83l\xc4\x83toriile lui Gulliver de Jonathan Swift. Romanul a fost republicat \xc3\xaen limba esperanto \xc3\xaen 1958._NEWLINE_Dezs\xc5\x91 Kem\xc3\xa9ny (1925-2002) a publicat mai multe c\xc4\x83r\xc8\x9bi fantastice \xc8\x99i \xc8\x99tiin\xc8\x9bifico-fantastice ca de exemplu romanul A legr\xc3\xb6videbb \xc3\xbat (Drumul cel mai scurt) \xc3\xaen 1958, colec\xc8\x9bia de povestiri A titokzatos kecskebak (Misteriosul \xc8\x9bap - Billy) \xc3\xaen 1970; A harmadik gener\xc3\xa1ci\xc3\xb3 (Genera\xc8\x9bia a treia, \xc3\xaen antologia Galaktika nr. 55 din 1984; Enci\xc3\xa1n \xc3\xbar \xc3\xbajabb \xc3\xa1lma \xc3\xaen Galaktika, 1987/9 (84); Mint a ny\xc3\xadl s zuhog\xc3\xb3 patak \xc3\xaen Galaktika, 1988/10 (97) sau A v\xc3\xb6r\xc3\xb6svonal effektus \xc3\xaen Galaktika, 1994/6 (165). \xc3\x8en limba rom\xc3\xa2n\xc4\x83, \xc3\xaen Povestiri ciberrobotice din 1986 \xc3\xaei apare povestirea \xe2\x80\x9eGenera\xc8\x9bia a treia\xe2\x80\x9d._NEWLINE_P\xc3\xa9ter Lengyel a scris \xc3\xaen 1969 Ogg m\xc3\xa1sodik bolyg\xc3\xb3ja (cu sensul de A doua planet\xc4\x83 a lui Ogg). \xc3\x8en 1982 a scris colec\xc8\x9bia de povestiri Rondo._NEWLINE_Povestea din A doua planet\xc4\x83 a lui Ogg are loc \xc3\xaen timpul \xc8\x99i \xc3\xaen spa\xc8\x9biul infinit, pe planete extrem de \xc3\xaendep\xc4\x83rtate \xc3\xaentre ele \xc8\x99i pe corpuri cere\xc8\x99ti transformate \xc3\xaen nave cosmice. Eroii romanului sunt ataca\xc8\x9bi de o periculoas\xc4\x83 \xc8\x99i tenebroas\xc4\x83 voin\xc8\x9b\xc4\x83, Trrg, creierul \xc3\xaembibat de spaime care a crescut p\xc3\xa2n\xc4\x83 la propor\xc8\x9bii uria\xc8\x99e, dar care potrivit propriei sale logici ajunge s\xc4\x83 se autodistrug\xc4\x83._NEWLINE_Un scriitor reprezentativ al \xc8\x99tiin\xc8\x9bifico-fantasticului \xc3\xaen Ungaria este P\xc3\xa9ter Zsoldos, un rol similar celui de\xc8\x9binut de Stanislaw Lem \xc3\xaen literatura polonez\xc4\x83. \xc3\x8en prima sa carte, A viking visszater (\xc3\x8entoarcerea vikingului, 1963), prima parte a Trilogiei vikingului, Zsoldos poveste\xc8\x99te despre astronau\xc8\x9bii care au aterizat pe o planet\xc4\x83 extrasolar\xc4\x83 \xc8\x99i au intrat \xc3\xaen contact cu locuitorii planetei, asem\xc4\x83n\xc4\x83tori cu oamenii din epoca timpurie a bronzului. \xc3\x8en romanul A feladat  (Sarcina, 1971), el descrie un contact mai str\xc3\xa2ns: personalit\xc4\x83\xc8\x9bile astronau\xc8\x9bilor mor\xc8\x9bi revin \xc3\xaen creierul locuitorilor planetei \xc3\xaendep\xc4\x83rtate, cre\xc3\xa2nd astfel o coexisten\xc8\x9b\xc4\x83 interesant\xc4\x83 a intelectului evoluat diferit, care \xc3\xaemp\xc4\x83rt\xc4\x83\xc8\x99e\xc8\x99te un singur corp. Ulterior, Ellenpont  (Contrapunct, 1973) descrie o perioad\xc4\x83 dup\xc4\x83 anihilarea civiliza\xc8\x9biei umane \xc3\xaen care robo\xc8\x9bii care se dezvolt\xc4\x83 \xc3\xaen mod automat \xc3\xaencearc\xc4\x83 s\xc4\x83-\xc8\x99i g\xc4\x83seasc\xc4\x83 originile, baz\xc3\xa2ndu-se pe amintiri slabe \xc8\x99i pe specula\xc8\x9bii \xc3\xaendoielnice. Primele sale scrieri, romanele A viking visszater \xc8\x99i T\xc3\xa1voli t\xc5\xb1z prezint\xc4\x83 universuri ciudate, cu personaje modelate excelent. Romanul A feladat (Sarcina, 1971) descrie lupta \xc3\xaengrozitor de dur\xc4\x83 a echipajului unei nave cosmice naufragiate, tragedia voin\xc8\x9bei care devine inuman\xc4\x83._NEWLINE_\xc3\x8en anii 1980 s-a f\xc4\x83cut remarcat scriitorul P\xc3\xa9ter Szentmih\xc3\xa1lyi Szab\xc3\xb3 cu colec\xc8\x9bia de povestiri Invincibilul sau romanul A t\xc3\xb6k\xc3\xa9letes v\xc3\xa1ltozat (O versiune perfect\xc4\x83) din 1983, romanul este o distopie \xc3\xaen viitorul \xc3\xaendep\xc4\x83rtat, care se confrunt\xc4\x83 cu diferite forme ale societ\xc4\x83\xc8\x9bii. _NEWLINE_L\xc3\xa1szl\xc3\xb3 L. L\xc5\x91rincz (Leslie L. Lawrence) a publicat romanele A hossz\xc3\xba szaf\xc3\xa1ri (Un Safari perfect, 1984) \xc8\x99i A f\xc3\xb6ldalatti piramis (Piramida subteran\xc4\x83, 1986). B\xc3\xa9la Kasztovszky a publicat \xc3\xaen 1982 colec\xc8\x9bia de povestiri K\xc3\xa9tszem\xc3\xa9lyes vil\xc3\xa1g, \xc3\xaen care a folosit elemente autobiografice \xc8\x99i poetice._NEWLINE_Istv\xc3\xa1n Nemere a scris povestiri de aventur\xc4\x83, dintre care cele mai valoroase sunt cele apropiate \xc8\x99tiin\xc8\x9bifico-fantasticului politic, cum ar fi A kozmosz korb\xc3\xa1csa (B\xc4\x83t\xc4\x83lia cosmosului), Ac\xc3\xa9lc\xc3\xa1pa  (Rechinul de o\xc8\x9bel) sau, poate cel mai bun roman al s\xc4\x83u, Neutron-akci\xc3\xb3. Filmul SF american Demolition Man (Demolatorul, 1983) este inspirat de romanele sale._NEWLINE_J\xc3\xbalia Goldman (n. 1974) este o scriitoare maghiar\xc4\x83 popular\xc4\x83 care public\xc4\x83 sub pseudonimul J. Goldenlane.  Ea a publicat \xc3\xaen 2015 romanul postapocaliptic distopic Napnak f\xc3\xa9nye (Lumina zilei), lansat de editura Delta Vision. Napnak f\xc3\xa9nye are loc dup\xc4\x83 al doilea r\xc4\x83zboi mondial \xc3\xaentr-o lume \xc3\xaen care Tien Naga-Hai Huang-Ti, T\xc3\xa2n\xc4\x83rul \xc3\x8emp\xc4\x83rat Chinez, se confrunt\xc4\x83 cu provoc\xc4\x83ri care par a fi insurmontabile dup\xc4\x83 \xc3\xaencoronarea sa: trebuie s\xc4\x83 se bazeze pe rivalii s\xc4\x83i \xc3\xaen cadrul Imperiului \xc3\xaen fiecare moment, pe l\xc3\xa2ng\xc4\x83 amenin\xc8\x9barea Federa\xc8\x9biei Australiene. Potrivit istoriei, omenirea uit\xc4\x83 ororile bombardamentului atomic \xc8\x99i exist\xc4\x83 \xc3\xaentotdeauna un alt R\xc4\x83zboi Rece.\n_START_SECTION_\nReviste\n_START_PARAGRAPH_\nGalaktika a fost o revista \xc8\x99tiin\xc8\x9bifico-fantastic\xc4\x83 din Ungaria, publicat\xc4\x83 intre 1972 \xc8\x99i 1995. A avut un tiraj maxim de 94.000 de copii. O publica\xc8\x9bie mai recent\xc4\x83 cu acela\xc8\x99i nume a fost publicat\xc4\x83  din 2004, care este cunoscut\xc4\x83 pentru practica sa de a traduce \xc8\x99i publica lucr\xc4\x83ri f\xc4\x83r\xc4\x83 a ob\xc8\x9bine permisiunea autorilor \xc8\x99i f\xc4\x83r\xc4\x83 a-i pl\xc4\x83ti._NEWLINE_Revista original\xc4\x83 Galaktika con\xc8\x9binea numere tematice, na\xc8\x9bionale \xc8\x99i mixte. Revistele tematice s-au concentrat pe o tem\xc4\x83 similar\xc4\x83 a pove\xc8\x99tilor, iar cele na\xc8\x9bionale con\xc8\x9bineau lucr\xc4\x83ri din literatura unei anumite \xc8\x9b\xc4\x83ri. Galaktika a fost singura posibilitate pentru mul\xc8\x9bi autori din Ungaria \xc8\x99i Europa de Est de a-\xc8\x99i tip\xc4\x83ri povestirile lor scurte. De asemenea, mul\xc8\x9bi dintre cei mai populari autori de literatur\xc4\x83 \xc8\x99tiin\xc8\x9bifico-fantastic\xc4\x83 din lume au devenit cunoscu\xc8\x9bi cititorilor din Europa de Est prin Galaktika (care era \xc3\xaenso\xc8\x9bit\xc4\x83 de seriile Kozmosz Fantasztikus K\xc3\xb6nyvek \xc8\x99i mai t\xc3\xa2rziu Galaktika Fantasztikus K\xc3\xb6nyvek). Printre ace\xc8\x99ti scriitori s-au num\xc4\x83rat  Kozmosz Fantasztikus K\xc3\xb6nyvek (Cosmos Fantastic Books) and later Galaktika Fantasztikus K\xc3\xb6nyvek (Galactica Fantastic Books)), including Isaac Asimov, Arthur C. Clarke, Harlan Ellison, Robert Sheckley \xc8\x99i Philip K. Dick. Unele dintre aceste numere au con\xc8\x9binut \xc8\x99i versiuni alb-negru ale c\xc4\x83r\xc8\x9bilor de benzi desenate precum Conan The Barbarian \xc8\x99i The Adventures of Funky Koval. \xc3\x8encep\xc3\xa2nd cu anul 1978, revista a publicat o edi\xc8\x9bie anual\xc4\x83 special\xc4\x83, denumit\xc4\x83 MetaGalaktika._NEWLINE_P\xc3\xa9ter Kuczka a fost redactorul revistei originale de la \xc3\xaenceput p\xc3\xa2n\xc4\x83 la sf\xc3\xa2r\xc8\x99it, c\xc3\xa2nd nu a mai fost posibil\xc4\x83 tip\xc4\x83rirea revistei Galaktika \xc8\x99i v\xc3\xa2nzarea acesteia la un pre\xc8\x9b care s\xc4\x83 acopere tip\xc4\x83rirea \xc8\x99i redeven\xc8\x9bele. Exist\xc4\x83 o pia\xc8\x9b\xc4\x83 activ\xc4\x83 pentru numerele sale vechi, rare. _NEWLINE_Numerotarea revistei a \xc3\xaenceput cu  # 1 \xc3\xaen vara anului 1972, cu 38.000 de copii a c\xc3\xa2te 125 de pagini A5. Dup\xc4\x83 num\xc4\x83rul # 60, formatul a fost modificat la 96 de pagini A4 \xc3\xaen 1985, apoi s-a revenit la formatul A5 cu margine neagr\xc4\x83 \xc3\xaen 1993, care a persistat p\xc3\xa2n\xc4\x83 c\xc3\xa2nd publicarea revistei a \xc3\xaencetat. _NEWLINE_Galaktika a \xc3\xaencetat s\xc4\x83 mai apar\xc4\x83 \xc3\xaen 1995.  De-a lungul existen\xc8\x9bei sale, au fost publicate 2.257 de romane scurte \xc8\x99i articole a peste 1.000 de autori.\n_START_SECTION_\nFilme\n_START_PARAGRAPH_\n\xc3\x8en 1918 a ap\xc4\x83rut Alraune, film SF de groaz\xc4\x83 bazat pe romanul omonim de Hanns Heinz Ewers \xc8\x99i regizat de Michael Curtiz \xc8\x99i Edmund Fritz._NEWLINE_\xc3\x8en 1973 a fost realizat Pirx kalandjai (Aventurile lui Pirx), o miniserie SF de comedie \xc3\xaen cinci p\xc4\x83r\xc8\x9bi bazat\xc4\x83 pe Pove\xc8\x99tile pilotului Pirx  de Stanis\xc5\x82aw Lem._NEWLINE_Romanul lui P\xc3\xa9ter Zsoldos din 1971, A feladat (Sarcina), a fost ecranizat \xc3\xaen trei p\xc4\x83r\xc8\x9bi, sub acela\xc8\x99i titlu, de televiziunea maghiar\xc4\x83 \xc3\xaen 1975. Regia a fost semnat\xc4\x83 de V\xc3\xa1rkonyi G\xc3\xa1bor, \xc3\xaen rolurile principale au jucat actorii Rajhona \xc3\x81d\xc3\xa1m, Pal\xc3\xa1ncz Ferenc, Kiss Jen\xc5\x91, Fodor Tam\xc3\xa1s, Szigeti Andr\xc3\xa1s \xc8\x99i Papp Zolt\xc3\xa1n]. Un accident are loc pe nava terestr\xc4\x83 Galateia care cerceteaz\xc4\x83 o planet\xc4\x83 \xc3\xaendep\xc4\x83rtat\xc4\x83. Patru din cei \xc8\x99ase membri ai echipajului mor imediat (Jarvi, Maxim, Sid, Eddie). Ceilal\xc8\x9bi doi au suferit de pe urma radia\xc8\x9biei severe, iar \xc3\xaen cur\xc3\xa2nd vor muri. Gill, \xc3\xaen ultimele sale zile, face o copie a personalit\xc4\x83\xc8\x9bii sale \xc3\xaen calculatorul navei spa\xc8\x9biale. Dup\xc4\x83 mai mul\xc8\x9bi ani de la moartea \xc3\xaentregului echipaj, radia\xc8\x9bia fatal\xc4\x83 dispare \xc8\x99i copia lui Gill tr\xc4\x83ie\xc8\x99te acum \xc3\xaen corpul unui indigen (Umu). Gill vrea s\xc4\x83 lucreze \xc3\xaen acest nou corp \xc8\x99i s\xc4\x83 duc\xc4\x83 nava acas\xc4\x83 pe P\xc4\x83m\xc3\xa2nt._NEWLINE_\xc3\x8en 1976 Andr\xc3\xa1s Rajnai a regizat filmul SF de televiziune A halhatatlans\xc3\xa1g hal\xc3\xa1la bazat pe romanul Sf\xc3\xa2r\xc8\x99itul eternit\xc4\x83\xc8\x9bii de Isaac Asimov._NEWLINE_Az er\xc5\x91d (Cetatea) a ap\xc4\x83rut \xc3\xaen 1979  sub regia lui Mikl\xc3\xb3s Szinet\xc3\xa1r_NEWLINE_\xc3\x8en 1982 a ap\xc4\x83rut Les Ma\xc3\xaetres du temps (cu sensul de St\xc4\x83p\xc3\xa2nii timpului, maghiar\xc4\x83: Az id\xc5\x91 urai), un film SF de anima\xc8\x9bie francezo-maghiar regizat de Ren\xc3\xa9 Laloux \xc8\x99i desenat de c\xc4\x83tre M\xc5\x93bius. Filmul Les Ma\xc3\xaetres du temps se bazeaz\xc4\x83 pe romanul \xc8\x99tiin\xc8\x9bifico-fantastic din 1958 L\'Orphelin de Perdide de Stefan Wul._NEWLINE_\xc3\x8en 1999 a fost produs filmul 6:3 avagy, J\xc3\xa1tszd \xc3\xbajra Tutti regizat de P\xc3\xa9ter T\xc3\xadm\xc3\xa1r despre meciul istoric din 1953 dintre Anglia \xc8\x99i Ungaria._NEWLINE_\xc3\x8en 2009 a fost realizat filmul 1 regizat de Pater Sparrow \xc8\x99i inspirat de lucr\xc4\x83ri de Stanis\xc5\x82aw Lem._NEWLINE_\xc3\x8en 2011 a intrat \xc3\xaen produc\xc8\x9bie Thelomeris, un film steampunk regizat de Bal\xc3\xa1zs Hatvani_NEWLINE_\xc3\x8en 2011 piesa de teatru Tragedia omului (\xc3\xaen maghiar\xc4\x83 Az ember trag\xc3\xa9di\xc3\xa1ja) a fost ecranizat\xc4\x83 ca un film de anima\xc8\x9bie omonim \xc3\xaen limba maghiar\xc4\x83 regizat de Marcell Jankovics, cu Tibor Szil\xc3\xa1gyi ca Dumnezeu, M\xc3\xa1ty\xc3\xa1s Usztics ca Lucifer, \xc3\x81gnes Bertalan ca Eva, Tam\xc3\xa1s Sz\xc3\xa9les ca Adam \xc8\x99i Piroska Moln\xc3\xa1r ca spiritul P\xc4\x83m\xc3\xa2ntului. Filmul a intrat \xc3\xaen produc\xc8\x9bie cu 23 de ani \xc3\xaen urm\xc4\x83, \xc3\xaen 1988.\n_START_SECTION_\nJocuri video\n_START_PARAGRAPH_\nCrytek Budapest (Ungaria) a produs un joc video \xc8\x99tiin\xc8\x9bifico-fantastic first-person shooter, Crysis Warhead, care a fost distribuit de Electronic Arts \xc3\xaen septembrie 2008. Jocul este o expansiune de sine st\xc4\x83t\xc4\x83toare a jocului Crysis produs de Crytek GmbH (Germania) \xc3\xaen 2007._NEWLINE_Jocul are loc la doi ani dup\xc4\x83 evenimentele din primul joc, Crysis. \xc3\x8en 2020, o nav\xc4\x83 spa\xc8\x9bial\xc4\x83 antic\xc4\x83 extraterestr\xc4\x83 este descoperit\xc4\x83 \xc3\xaen Insulele Lingshan ocupate de Coreea de Nord, l\xc3\xa2ng\xc4\x83 coasta Filipinelor. Extratere\xc8\x99trii sunt trezi\xc8\x9bi de un meteorit \xc8\x99i devin o amenin\xc8\x9bare pentru existen\xc8\x9ba omenirii.'